
ΜΕ ΤΟ ΜΕΤΩΠΙΚΟ-ΜΑΖΙΚΟ ΜΑΣ ΑΓΩΝΑ

ΝΑ ΑΠΟΤΡΕΨΟΥΜΕ ΤΗ ΛΗΣΤΡΙΚΗ ΕΠΕΛΑΣΗ

ΣΤΟ ΕΙΣΟΔΗΜΑ ΚΑΙ ΤΙΣ ΚΑΤΑΚΤΗΣΕΙΣ ΜΑΣ.

ΝΑ ΑΝΤΙΣΤΑΘΟΥΜΕ ΣΤΗ ΣΤΥΓΝΑ ΑΝΤΙΛΑΪΚΗ ΠΟΛΙΤΙΚΗ

ΤΗΣ ΚΥΒΕΡΝΗΣΗΣ-Ε.Ε-ΚΕΦΑΛΑΙΟΥ.

Συνάδελφοι, η κυβέρνηση του ΠΑΣΟΚ-ακολουθώντας τις επιταγές των διευθυντηρίων της Ιμπεριαλιστικής Ε.Ε και τις εντολές των «οίκων αξιολόγησης» της χρηματιστικής ολιγαρχίας, αλλά και υπηρετώντας πιστά τα συμφέροντα της ντόπιας πλουτοκρατίας- ΕΝΤΕΙΝΕΙ ΤΗΝ ΑΝΤΙΛΑΪΚΗ ΠΟΛΙΤΙΚΗ, στο βωμό της συγκάλυψης των αιτίων της οικονομική κρίσης και στη βάση του παραπλανητικού για τα λαϊκά στρώματα ιδεολογήματος για την «εθνική οικονομία», ενώ πρόκειται για ΕΠΕΛΑΣΗ ΤΟΥ ΜΟΝΟΠΩΛΙΑΚΟΥ ΚΕΦΑΛΑΙΟΥ, ντόπιου και Ευρωπαϊκού, στις λαϊκές κατακτήσεις.

Ειδικότερα, το Νέο Αντιλαϊκό Τριετές Πρόγραμμα Σταθερότητας επιφυλάσσει για τη χαμηλή υπαλληλία ονομαστική μείωση των αποδοχών της τάξης του 20%, αφού βάσει των νέων μέτρων- που θα ‘αξιολογηθούν’ αρχικά στις 16 Μάρτη από…τους αφέντες της Ε.Ε και θα συνεχιστούν για μια τριετία- προβλέπεται:

· Ληστρική φορολόγηση των επιδομάτων κατά 10% (μείωση ετησίων αποδοχών κατά 6%), με στρατηγική στόχευση για φορολόγησή τους κατά 20%

· Αύξηση του Φ.Π.Α, του Φόρου στα Καύσιμα και των Ειδικών Φόρων Κατανάλωσης

· Κατάργηση του 14ου αρχικά και, στη συνέχεια, του 13ου μισθού

· Πάγωμα των μισθών

· Κατάργηση ουσιαστικά του αφορολόγητου των 12.000€

· Κατάργηση της Αποζημίωσης για υπερωρίες και οδοιπορικά

· Δραματική μείωση των συντάξεων, αφού αυξάνονται τα χρόνια για τη βάση υπολογισμού της κύριας σύνταξης, με απώτερο στόχο το συνυπολογισμό όλου του εργάσιμου βίου!

Παράλληλα, αυτή η επίθεση στο εισόδημα συνοδεύεται από ένα νέο πακέτο στυγνών θεσμικών μέτρων, που εδραιώνονται στην αρχή ΤΗΣ ΠΕΡΙΚΟΠΗΣ ΤΩΝ ΚΟΙΝΩΝΙΚΩΝ ΔΑΠΑΝΩΝ, βάσει των οποίων:

· Μειώνονται κατά τα 2/3 οι προσλήψεις στο Δημόσιο

· Καταργείται ο Θεσμός της Αναπλήρωσης στην Εκπαίδευση

· Εδραιώνονται οι Ελαστικές Μορφές Απασχολισιμότητας, δηλ γενικεύεται η εργασιακή βαρβαρότητα της Ωρομισθίας.

· Καταργείται το δικαίωμα διορισμού των Ελαστικοποιημένων (Ωρομισθίων και Αναπληρωτών) και γενικότερα των αδιορίστων, μέσω της καθιέρωσης του Α.Σ.Ε.Π

Τα αντιλαϊκά αυτά μέτρα- σε συνδυασμό με την Υπαγωγή των σχολείων στους Δήμους, βάσει του αντιδραστικού νόμου «Καλλικράτης»- οδηγούν στην πλήρη ΑΝΑΙΡΕΣΗ βασικών θεσμικών και εργασιακών κατακτήσεων (αριθμός των μαθητών ανά τμήμα, διδακτικό ωράριο, τοπικές συμβάσεις απασχόλησης κλπ), έτσι ώστε να αποθεμελιώνεται το σύνολο των κατακτήσεων του Λαϊκού Κινήματος στη Δημόσια Εκπαίδευση.

Σε αυτά τα πλαίσια της ενορχηστρωμένης επίθεσης στα λαϊκά δικαιώματα, οι ΚΟΙΝΩΝΙΚΟ-ΑΣΦΑΛΙΣΤΙΚΕΣ ΜΑΣ ΚΑΤΑΚΤΗΣΕΙΣ ΑΝΑΙΡΟΥΝΤΑΙ, μέσω της καθιέρωσης του Ανταποδοτικού Ασφαλιστικού Συστήματος, το οποίο μετατρέπει τη σύνταξη σε επίδομα, τα επικουρικά ταμεία σε «επαγγελματικά» και εισάγει την Ιδιωτική Ασφάλιση.

Συνάδελφοι, αυτός ο οδοστρωτήρας των αντιλαϊκών μέτρων, που επιβάλλει η κυβέρνηση- ουσιαστικά με τη συναίνεση της Ν.Δ (παρά τον παραπλανητικό δικομματικό καυγά) και του ΛΑΟΣ- επιβεβαιώνει τη συμφωνία όλων των κομμάτων της ντόπιας οικονομικής ολιγαρχίας στην κατεύθυνση της επιβάρυνσης των λαϊκών στρωμάτων και της συγκάλυψης ΤΗΣ ΛΗΣΤΕΙΑΣ ΤΟΥ ΛΑΪΚΟΥ ΕΙΣΟΔΗΜΑΤΟΣ από το Ντόπιο και Ευρωενωσιακό Μονοπωλιακό Κεφάλαιο. Παράλληλα, δείχνει παραστατικά τη σύγκλιση όλων των αστικών κομμάτων στην κατεύθυνση της υπηρέτησης της αντιδραστικής πολιτικής της ΙΜΠΕΡΙΑΛΙΣΤΙΚΗΣ ΕΞΑΡΤΗΣΗΣ ΚΑΙ ΥΠΟΤΕΛΕΙΑΣ, η οποία μετατρέπει τη χώρα σε ΠΡΟΤΕΚΤΟΡΑΤΟ ΤΗΣ Ε.Ε και οδηγεί σε ληστρικούς δανεισμούς νεοαποικιακού τύπου.

Η ΑΝΑΤΡΟΠΗ ΑΥΤΗΣ ΤΗΣ ΑΝΤΙΔΡΑΣΤΙΚΗΣ ΠΟΛΙΤΙΚΗΣ ΑΠΑΙΤΕΙ ΤΗΝ ΑΝΑΠΤΥΞΗ ΕΝΟΣ ΜΑΖΙΚΟΥ-ΕΡΓΑΤΟΛΑΪΚΟΥ-ΑΝΤΙΪΜΠΕΡΙΑΛΙΣΤΙΚΟΥ ΜΕΤΩΠΟΥ ΠΑΛΗΣ, που:

· ΘΑ ΑΠΟΤΡΕΨΕΙ ΤΗΝ ΕΦΑΡΜΟΓΗ ΤΟΥ ΑΝΤΙΛΑΪΚΟΥ ΠΡΟΓΡΑΜΜΑΤΟΣ…σταθερής καταλήστευσης του εισοδήματος και των κατακτήσεών μας

· Θα προασπιστεί τις Οικονομικές Κατακτήσεις και τα Λαϊκά Δικαιώματα

· Θα διεκδικήσει την ΕΞΟΔΟ ΑΠΌ ΤΗΝ ΙΜΠΕΡΙΑΛΙΣΤΙΚΗ Ε.Ε

ΜΕ ΤΟΥΣ ΠΑΡΑΤΕΤΑΜΕΝΟΥΣ

ΜΑΖΙΚΟΥΣ-ΕΝΩΤΙΚΟΥΣ ΑΓΩΝΕΣ

ΘΑ ΑΠΟΤΡΕΨΟΥΜΕ ΤΟΝ

ΕΡΓΑΣΙΑΚΟ ΚΑΙ ΚΟΙΝΩΝΙΚΟ ΜΕΣΑΙΩΝΑ.

